b'\n_START_ARTICLE_\nSalli Lund\n_START_PARAGRAPH_\nSalli Lund, o. s. Hill, aikaisemmin M\xc3\xa4kel\xc3\xa4 (12. joulukuuta 1902 Oulu \xe2\x80\x93 23. kes\xc3\xa4kuuta 1979 Sortavala) oli suomalaissyntyinen Karjalan tasavallassa asunut toimittaja ja runoilija._NEWLINE_11-lapsiseen perheeseen syntyneen Lundin vanhemmat olivat per\xc3\xa4mies Matti M\xc3\xa4kel\xc3\xa4 (1850\xe2\x80\x931929) ja Kaisa Kristiina Sankilampi (1860\xe2\x80\x931938). Lund k\xc3\xa4vi kansakoulun ja oli sitten vuodesta 1920 alkaen Osuusliike Arinan palvelyksessa myyj\xc3\xa4n\xc3\xa4. Lund muutti 1927 Suomesta Kanadaan ja sielt\xc3\xa4 edelleen 1932 Neuvosto-Karjalaan. H\xc3\xa4n ty\xc3\xb6skenteli apuhoitajana ja sittemmin Totuus-lehden oikolukijana. Toisen maailmansodan aikana Lund oli evakossa Uralin alueella ja oli ty\xc3\xb6ss\xc3\xa4 kolhoosissa ja paperikombinaatissa. Lundin aviomies V\xc3\xa4in\xc3\xb6 Lund kuoli lavantautiin ja lapset tyt\xc3\xa4r Raija ja poika Reijo kuolivat aliravitsemukseen. Perheens\xc3\xa4 menett\xc3\xa4nyt Lund palasi 1944 Petroskoihin ja toimi sitten ensin entisess\xc3\xa4 ty\xc3\xb6ss\xc3\xa4\xc3\xa4n oikolukijana ja sittemmin Karjala-kustantamon toimittajana. Lundista tuli Neuvostoliiton kirjailijaliiton j\xc3\xa4sen 1970._NEWLINE_Salli Lund oli naimisissa vaasalaisen V\xc3\xa4in\xc3\xb6 Lundin kanssa ja my\xc3\xb6hemmin Polvij\xc3\xa4rvell\xc3\xa4 syntyneen Jukka Hillin kanssa.'